Document ID: /roh_data/filtered/fineweb-2-filterrobots_roh.jsonl.gz/5350

Savognin
Savognin è oz la pi gronda vischnanca da Surses e vala scu center economic e politic dalla val. Er igl center da sanadad cun spital e tgesa d'attempos sa catta a Savognin.
La curt da Savognin tutgiva prubablamaintg alla fundaziun dalla clostra Mistail . Igl onn 1154 è ella neida confidada alla clostra Son Luzi da Coira; chegl è er l'amprema menziun cun igl nom Sueningin. Igl onn 1487 sa sparta la baselgia da Son Martegn dalla baselgia principala da Riom; da lez taimp muntava en tal pass ena vasta separaziun politica e economica. Igl 17avel tschentaner èn neidas biageidas dus ulteriouras baselgias, per ena vischnanca da chella grondezza extraordinari. Igl muteiv persiva è stada en'ampurmischung digls abitants igl onn 1629 da leir biagier baselgias schi la greva pesta cala.
L'anterioura structura decentrala digl abitadi n'è strousch ple vasibla. Anfignen igls onns 1960 consistava Savognin da tschintg gruppas d'abitadis tgi eran separos cleramaintg: Son Mitgel, Naloz, Sot Curt, Sur Curt e Sur Tocf. Cun en concept turistic ins leva da lez taimp farmar la depopulaziun. Igl concept cuntigniva da stgaffeir ena zona da biagier da 80 hectaras e chegl ò mano ad ena activitad da construcziun exagerada. Igl onn 1975 ò la zona da biagier gia da neir redutgeida, chegl tgi è stada ena procedura fitg tgera pigl cumegn. Igl onn 1962 è neida fundada la Nandrò Ski- und Sessellifte Savognin-Piz Martegnas AG. Anc igl madem onn èn nias biagias treis ulteriours runals. Set onns pi tard è neida errigeida la pi lunga telecabina digl mond da Savognin a Radons. Igl onn 1978 òn las pendicularas da Savognin scu amprema destinaziun d'anviern navia las pistas artificialmaintg.